b"\n_START_ARTICLE_\nBorsalino\n_START_PARAGRAPH_\nEl borsalino, o barret borsalino, \xc3\xa9s un barret tou o semir\xc3\xadgid, generalment de feltre, que quant a la forma es caracteritza per l'ala perimetral tova i bastant ampla i per la copa lleugerament inclinada, pin\xc3\xa7ada a cada costat i amb una arruga profunda tot al llarg de la part superior; normalment va ornat amb una cinta. _NEWLINE_El mot borsalino, adoptat per la majoria de lleng\xc3\xbces rom\xc3\xa0niques, \xc3\xa9s substantivaci\xc3\xb3 antonom\xc3\xa0stica de la marca Borsalino, l'empresa que cre\xc3\xa0 aquesta tipologia de barret. Cal distingir, doncs, entre el substantiu borsalino, que designa aquesta tipologia de barret, independentment de la marca, i, d'altra banda, la capelleria hom\xc3\xb2nima d'Alessandria, que confecciona tota mena de barrets amb la marca registrada Borsalino. En angl\xc3\xa8s aquesta mena de barret es coneix com a fedora, pel t\xc3\xadtol del drama F\xc3\xa9dora (1882) de Victorien Sardou, en qu\xc3\xa8 Sarah Bernhardt es cofava amb un borsalino (el nom s'introdu\xc3\xad en angl\xc3\xa8s arran de l'estrena estatunidenca de l'obra, el 1889). _NEWLINE_El borsalino fou dissenyat per l'empresa hom\xc3\xb2nima el 1857, i obtingu\xc3\xa9 premis en diverses fires internacionals. Fou barret de dona entre la d\xc3\xa8cada de 1890 i la Primera Guerra Mundial, aproximadament. En canvi, fou el barret d'home m\xc3\xa9s popular entre els anys vint (en qu\xc3\xa8 arracona, si no reempla\xc3\xa7a, el similar homburg) i els anys seixanta, quan dur barret deix\xc3\xa0 d'\xc3\xa9sser habitual. \xc3\x89s per aquesta ra\xc3\xb3 que el borsalino apareix molt sovint en la iconografia de l'\xc3\xa8poca, incloent-hi el cinema (aix\xc3\xad com en les reconstruccions hist\xc3\xb2riques, per fidelitat documental); de fet, per a moltes generacions la primera imatge mental que suscita el mot barret \xc3\xa9s la d'un borsalino. _NEWLINE_Val la pena puntualitzar que en angl\xc3\xa8s s'anomena trilby un tipus de borsalino d'ala estreta i girada per la banda posterior. Tamb\xc3\xa9 aquest nom procedeix del t\xc3\xadtol d'una obra de teatre en qu\xc3\xa8 apareixia el model: Trilby, adaptaci\xc3\xb3 esc\xc3\xa8nica de la novel\xc2\xb7la hom\xc3\xb2nima (1894) de George du Maurier. Al m\xc3\xb3n anglosax\xc3\xb3 el trilby, en \xc3\xbas des de la d\xc3\xa8cada de 1890, es considera de tradici\xc3\xb3 brit\xc3\xa0nica, mentre que el borsalino m\xc3\xa9s t\xc3\xadpic (el fedora de l'angl\xc3\xa8s) s'introdu\xc3\xad al Regne Unit procedent dels EUA. Ha esdevingut un t\xc3\xb2pic representar els inspectors de policia brit\xc3\xa0nics cofats amb trilby."